《读南华外篇述以四言十五章 其十 秋水》
明代·郭之奇

河伯自欣，向若而悔。曲士何知，教之者罪。号物之数，五千维倍。

人居一焉，其馀若磊。稊米在仓，片脔在鼐。帝王迭君，仁贤分宰。

让者为名，居者日浼。夏虫语冰，非愚则殆。以小观大，何足以逮。

以道观之，无物不在。因大于天，天空云叆。因小于毫，毫末丘垒。

尧桀分行，终古不怠。夔蚿相怜，没身不怠。缺甃之崖，井蛙独款。

百家之言，孙龙孰诒。神龟曳涂，东鳖归海。鹓雏逢嚇，鯈鱼乐漼。

人矜一时，我问千载。庄惠濠梁，亦应我待。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。